text: Vejle-skoler slipper for lukning
  10 februar 2011 kl. 07.41
  Mens kommunerne i landsdelen nedlægger skoler på stribe i denne uge, har politikerne i Vejle valgt at frede fire af byens skoler, som ellers var lukningstruede.
  Skolerne, der slipper for lukning, er Andkær Skole, Givskud Skole, Gadbjerg Skole og Elkjær Skole.
  I stedet for lukning, skal der ske en ændring af skolestrukturen. Det vil betyde, at de fire skoler - som kun har børn op til 6. klasse - får fælles ledelse med de overbygningsskoler (7.-9. klasse), de i dag har samarbejde med. 
  For Andkær Skoles vedkommende er det Gauerslund Skole og for både Givskud Skole, Gadbjerg Skole og Elkjær Skole er det Give Skole.
  - Vi vil drøfte, om der er mulighed for, at de tre skoler får tilknytning til flere forskellige skoler, i stedet for kun Give Skole, siger Dan Skjerning, som er formand for Børne- og Familieudvalget i Vejle Kommune.
  
  Ny midtbyskole
  Udover at lave fælles ledelse mellem de fire skoler og deres overbygningsskoler, skal der også etableres en ny fælles midtbyskole mellem Damhavens Skole og Langelinie Skole. Den ene vil huse elever fra 0.-6. klasse, mens den anden er fra 7.-9. klasse.
  Ændringerne i skolestrukturen skal gælde fra skoleåret 2012/2013.
  Det vil give en besparelse i det skoleår på 3,8 millioner.
  